刘克庄
发临川
始予卯角来，家君绾铜墨。
县斋多休暇，县圃足戏剧。
虽云嗜梨栗，亦颇窥简册。
弟妹俱孩幼，亲发方如漆。
后予捧檄至，轩盖候广陌。
于时志气锐，门户况烜赫。
郡花照席红，湖柳拂鞍碧。
耆老互问讯，酒饩纷狼籍。
今予挑包过，城郭宛如昔。
高年凋落尽，满眼少朋识。
管子仕瘴烟，屈叟掩泉穸。
荜门访旧师，目暗面黧黑。
买醪与之酌，往事话历历。
既生异县感，遂起故乡忆。
吾翁墓草深，高堂已斑白。
贫居滫髓空，远游温清隔。
二季官海滨，女子各有适。
曾不如何奴，碌碌在母侧。
回思盛壮时，去矣复难得。
因成临川吟，吟罢泪横臆。